Ministrstvo za delo, družino, socialne zadeve

in enake možnosti

**Inšpektorat Republike Slovenije za delo**

* **objava: 1. 3. 2021**
* **rok za prijavo: 15 dni**

Inšpektorat Republike Slovenije za delo na podlagi 2. točke prvega odstavka 68. člena v povezavi 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE) in 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19 in 203/20 – ZIUPOPDVE) objavlja prosto uradniško delovno mesto

**INŠPEKTOR**

**v Inšpektoratu Republike Slovenije za delo – v Socialni inšpekciji, šifra delovnega mesta 1175, za določen čas do 30. 11. 2022 za čas nadomeščanja začasno odsotne javne uslužbenke, s polnim delovnim časom in s 6-mesečnim poskusnim delom**.

Kandidati morajo poleg splošnih pogojev, ki jih določajo predpisi s področja uslužbenske zakonodaje in delovnega prava, izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja), najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja), najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja), **smeri (KLASIUS): socialno delo** (šifra 10653), **psihologija** (šifra 10606), **pravo** (šifra 10578) ali **sociologija** (šifra 10872),
* najmanj pet let delovnih izkušenj na področju socialnega varstva,
* opravljen strokovni izpit za inšpektorja,
* opravljen strokovni izpit za delo na področju socialnega varstva,
* vozniški izpit B kategorije.

Delovno področje – naloge:

* opravljanje inšpekcijskega nadzorstva,
* vodenje postopkov in izrekanje ukrepov v skladu z zakonom o inšpekcijskem nadzoru, zakonom o splošnem upravnem postopku in drugimi predpisi,
* vodenje postopkov in izvajanje ukrepov v skladu z zakonom o prekrških,
* vlaganje kazenskih ovadb za kazniva dejanja,
* samostojno oblikovanje poročil o stanju na področju dela inšpekcijskega organa,
* vodenje predpisanih in internih evidenc s področja nadzora inšpekcijskega organa,
* nudenje strokovne pomoči,
* opravljanje drugih nalog podobne zahtevnosti.

Kot delovne izkušnje šteje delovna doba na delovnem mestu, za katero se zahteva ista stopnja izobrazbe, in čas pripravništva v isti stopnji izobrazbe, ne glede na to ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero kandidira oseba. **Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe**.

Izjemoma se za inšpektorja ob sklenitvi delovnega razmerja lahko imenuje oseba, ki nima strokovnega izpita za inšpektorja, vendar mora ta izpit opraviti najkasneje v šestih mesecih od dneva imenovanja za inšpektorja, kot to določa 12. člen Zakona o inšpekcijskem nadzoru (Uradni list RS, št. 43/07-UPB1 in 40/14, v nadaljevanju: ZIN).

Kandidat mora vlogi priložiti izjavo(-ve) o izpolnjevanju naslednjih pogojev:

1. izpolnjevanje pogoja izobrazbe: v izjavi kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je pridobil izobrazbo, in **priloži kopijo dokazila o doseženi izobrazbi**;
2. izpolnjevanje pogoja zahtevanih delovnih izkušenj: v izjavi kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznem delodajalcu, na kratko opiše delo, ki ga je opravljal pri tem delodajalcu, ter navede raven zahtevnosti dela (raven zahtevane izobrazbe za opravljanje dela na posameznem delovnem mestu), navede podatek, ali je bilo delo opravljeno na podlagi pogodbe o zaposlitvi, študentskega dela oziroma druge oblike opravljanja dela;
3. izpolnjevanje pogoja opravljenega strokovnega izpita za inšpektorja;
4. izpolnjevanje pogoja opravljenega strokovnega izpita za delo na področju socialnega varstva;
5. fotokopijo potrdila o opravljenem vozniškem izpitu B kategorije;
6. da je državljan Republike Slovenije in izpolnjuje pogoje za zasedbo delovnega mesta;
7. da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in ni bil obsojen na nepogojno kazen zapora v trajanju več kot šest mesecev;
8. da zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
9. lastnoročno podpisano izjavo, da za namen tega natečajnega postopka dovoljuje Inšpektoratu Republike Slovenije za delo pridobitev podatkov za točke 7 - 9 iz uradne evidence; če kandidat ne soglaša z vpogledom v uradne evidence, bo moral sam predložiti ustrezna dokazila.

Prijavi mora kandidat **priložiti življenjepis**, v katerem poleg formalne izobrazbe navede še druga znanja in veščine, ki jih je pridobil.

Strokovna usposobljenost kandidatov se bo presojala na podlagi priloženih izjav, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Inšpektorat Republike Slovenije za delo bo opravil izbiro kandidata po predmetni objavi in z izbranim kandidatom sklenil delovno razmerje za določen čas do 30. 11. 2022, oziroma do vrnitve začasno odsotne javne uslužbenke, s 6-mesečnim poskusnim delom, in sicer s polnim delovnim časom. Poskusno delo se lahko podaljša v primeru začasne odsotnosti z dela.

Izbrani kandidat bo naloge opravljal na uradniškem delovnem mestu inšpektor brez imenovanja v naziv, pravice in obveznosti pa se mu določijo glede na uradniški naziv drugega kariernega razreda šeste stopnje – inšpektor III.

**Rok za prijavo:** **15 dni** od objave na osrednjem spletnem mestu državne uprave ([www.gov.si/zbirke/delovna](http://www.gov.si/zbirke/delovna)-mesta) ter na spletišču Zavoda RS za zaposlovanje.

Kandidat vloži prijavo v pisni obliki **na priloženem obrazcu Prijava** in jo pošlje v zaprti ovojnici z označbo »javna objava – SI, DM: 1175« na naslov**:** **Inšpektorat Republike Slovenije za delo, Štukljeva cesta 44, 1000 Ljubljana** ali na **elektronski naslov:** gp.irsd@gov.si, pri čemer veljavnost elektronske prijave ni pogojena z elektronskim podpisom.

Kandidati bodo o izbiri obveščeni po zaključku postopka izbire.

Informacije o izvedbi javne objave: Urška Zabret (01 280 36 71) in Mojca Kovačič (01 280 36 66).